***PREDLOG***

Na osnovu člana 185 Zakona o lokalnoj samoupravi ("Službeni list Crne Gore", br. 02/18, 34/19, 38/20, 50/22 i 84/22), člana 14 stav 1 aineja 15 i člana 35 stav 1 tačke Statuta Opštine Tivat (“Sl.list Crne Gore - opštinski propisi” br. 24/18 i 09/20), Odbor povjerenika Opštine Tivat na sjednici održanoj dana \_\_\_\_\_\_ 2022. godine donio je

**O D L U K U**

**o participaciji troškova prevoza za učenike sa teritorije opštine Tivat**

**Član 1**

Ovom Odlukom određuju se uslovi, visina i način participacije troškova prevoza učenike koji pohađaju osnovnu i srednju školu u linijskom, prigradskom i međugradskom saobraćaju sa teritorije opštine Tivat.

**Član 2**

Svi izrazi koji se u ovoj Odluci koriste u muškom rodu, podrazumijevaju iste izraze u ženskom rodu.

**Član 3**

Pravo na participaciju troškova prevoza ostvaruju učenici koji imaju prebivalište/boravište na teritoriji opštine Tivat i koji putuju do škole na relaciji od 5 i više kilometara, a koriste prevoz u prigradskom i međugradskom saobraćaju na način da:

* učenici osnovnih škola mogu da ostvare pravo na participaciju troškova u visi od 60% od cijene đačke karte,
* učenici srednjih škola mogu da ostvare pravo na participaciju troškova prevoza u visini od 80% od cijene đačke karte.

**Član 4**

Pravo na participaciju troškova prevoza ostvaruju učenici koji imaju prebivalište/boravište na teritoriji opštine Tivat i koji putuju do škole na relaciji od 2 do 5 kilometara, a koriste prevoz u gradskom i prigradskom saobraćaju u visi od 100% cijene đačke karte.

**Član 5**

Izuzetno od odredbi člana 3 i člana 4 ove Odluke, učenici koji putuju sa područja naselja Luštice (opština Herceg Novi) do osnovnih ili srednjih škola na teritoriji opštine Tivat, a imaju organizovan đački prevoz, imaju pravo na participaciju troškova prevoza u visini od 100% cijene đačke karte.

**Član 6**

Postupak za ostvarivanje prava na participaciju troškova prevoza učenici podnose javnoj ustanovi, osnovnoj ili srednjoj školi.

Javna ustanova će nakon kompletiranja podataka o iznosu obračunate participacije u skladu sa članom 3, 4 i 5 ove Odluke, dostaviti podatke organu lokalne uprave nadležnom za poslove obrazovanja, koja će izvršiti uplatu cjelokupnog iznosa participacije javnoj ustanovi, prenosom sa budžetske stavke (usluge prevoza-prevoz učenika) za tekući mjesec.

**Član 7**

Pravo na participaciju troškova prevoza učenici ostvaruju u periodu trajanja školske godine.

**Član 8**

Ova Odluka stupana snagu osmog dana od dana objavljivanja u “Službenom listu Crne Gore -opštinski propisi”, a primjenjivat će se od dana 05.09.2022. godine.

**Br.\_\_\_\_\_\_\_\_\_\_**

**Tivat,\_\_\_\_\_\_\_\_\_\_\_\_\_**

**Predsjednik Odbora povjerenika**

**Goran Sindik s.r.**

**O B R A Z L O Ž E NJ E**

**Pravni osnov** za donošenje ove Odluke sadržan je u članu 185 Zakona o lokalnoj samoupravi ("Službeni list Crne Gore", br. 02/18, 34/19, 38/20, 50/22, 84/22) kao i u članu 14 stav 1 tačke 15 Statuta Opštine Tivat (“Službeni list Crne Gore - opštinski propisi“, br. 24/18 i 09/20), koji propisuje da “lokalna samouprava u skladu sa mogućnostima, učestvuje u obezbjeđivanju uslova i unapređenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo i vrši prava i dužnosti osnivača ustanova koje osniva u ovim djelatnostima, u skladu sa zakonom”;

Članom 35 Statuta Opštine Tivat, između ostalog je propisano da Skupština donosi propise i druge opšte akte.

**Razlog za donošenje ove odluke** je potreba za učešćem Opštine u finansiranju troškova prevoza za učenike osnovnih i srednjih škola koji koriste linijski gradski i prigradski prevoz, kao i međugradski prevoz, u cilju poboljšanja učeničkog standarda.

Prava na participaciju prevoza, definisana su u skladu sa već postojećim uslovima za participaciju troškova prevoza, propisana Pravilnikom o kriterujumima i načinu prijema učenika u domove učenika i ostvarivanju prava na participaciju prevoza (“Sl. list Republike Crne Gore”, br. 56/3 i “Službeni list Crne Gore” br. 39/15 i 42/16) kao i Upustvom o ostvarivanju prava na participaciju troškova prevoza učenika Ministarstva prosvjete, nauke, kulture i sporta br. 08/3-01-609/21-7074/1 od 16.08.2021. godine.

S tim u vezi opredijeljena je participacija za učenike osnovnih škola koji do škole putuju 5 i više km, u visini od 60% odnosno 80% za učenike srednjih škola, obzirom da preostali dio uplaćuje nadležno Ministarstvo.

Opština je takođe opredijelila sredstva za participaciju troškova prevoza u visini od 100% cijene karte, za učenike koji do škole putuju na relaciji od 2 do 5 km.

**Predlagač**

**Predsjednik**

**Željko Komnenović**